Da Uber for godt et år siden lukkede ned i Danmark som følge af en ny taxalov, åndede taxabranchen lettet op. Men Ubers exit skabte også bekymrede miner over, at Danmark ikke kunne rumme en af de nye platformsbaserede virksomheder.

Godt nok afviste Uber at indberette chaufførernes indkomster til Skat, hvilket fik mange til at vende sig mod virksomheden. Men samtidig bragte virksomhedens to et halvt år i Danmark nyskabelse og effektivitet, som taxabranchen manglede, mente mange af tjenestens brugere.

Nu arbejder Uber på at vende tilbage til Danmark, og det sker med en ny tilgang, hvor firmaet er vendt på en tallerken i forhold til at indberette til Skat.